करीब बारह साल पहले पूरब कोहली के साथ होमोसेक्शुअलिटी पर 'माय ब्रदर निखिल' बना चुके डायरेक्टर ओनिर बॉक्स ऑफिस पर कमाई करने वाली फिल्में बनाने वाले मेकर्स की लिस्ट में शामिल नहीं सके और इसकी खास वजह फिल्में बनाने को लेकर उनका अपना नजरिया है। ओनिर को दूसरों से अलग किस्म की ऐसी फिल्में बनाने का हमेशा जुनून रहता है जो रिऐलिटी के करीब होती है। 'शब' भी रियल इंसिडेंट से इंस्पायर ऐसी फिल्म है जिसकी स्क्रिप्ट पर करीब सत्रह साल पहले काम शुरू किया और अपनी इस स्क्रिप्ट को सबसे पहले रवीना टंडन को सुनाया। रवीना को स्क्रिप्ट पसंद आई और रवीना ने तभी इस फिल्म में काम करने की ख्वाहिश जता दी। हालात ऐसे बने कि रवीना इस बीच दूसरे प्रॉजेक्ट में बिज़ी हुईं और फिर उनकी शादी भी हो गई। इसी बीच ओनिर ने कई और फिल्में बनाई, लेकिन 'शब' पर काम करने की प्लानिंग में लगे रहे। सत्रह साल पहले कहानी का बैकग्राउंड मुंबई था, लेकिन अब फिल्म की कहानी और किरदार मुंबई की बजाए दिल्ली से दिखाए गए। ओनिर को सेंसर से फिल्म क्लियर कराने के लिए जद्दोहद करनी पड़ी, सेंसर की कैंची चलने के बाद फिल्म को अडल्ट सर्टिफिकेट मिला। ओनिर ने अपनी इस फिल्म को सच के और नजदीक लाने के मकसद से साउथ दिल्ली में कई दिन गुजारे तो फिल्म की सत्तर फीसदी से ज्यादा शूटिंग भी दिल्ली में की इतना ही नहीं फिल्म की कहानी को भी दिल्ली के बदलते मौसम की तरह पेश किया। प्लॉट : फिल्म की कहानी मोहन और अफजर (आशीष बिष्ट) के आसपास घूमती है, मोहन हैंडसम है, खुद की नजरों में खूबसूरत और स्मार्ट भी है। कुमाऊं के एक छोटे से कस्बे में रहने वाले मोहन पर मॉडल बनने का जुनून है। मोहन को लगता है कि वह ग्लैमर वर्ल्ड के लिए पूरी तरह से फिट है और उसे मॉडिलंग की फील्ड में अपनी पहचान बनानी होगी। ग्लैमर वर्ल्ड में एंट्री का यहीं चकाचौंध सपना उसे दिल्ली ले आता है। यहां एक मॉडल टैलंट हंट में वह ग्लैमर सोशल, मॉडलिंग और फैशन से जुडी कई नामचीन हस्तियों दवारा लिए गए इंटरव्यू के दौरान फेल हो जाता है, लेकिन कॉन्टेस्ट की एक जज और शहर के एक नामी रईस की खूबसूरत वाइफ और सोशल फील्ड में ऐक्टिव सोनल ( रवीना टंडन) का दिल मोहन पर आ जाता है। सोनल अब मोहन को यूज करना चाहती है, मोहन को मॉर्डन सोसायटी का हिस्सा बनाने के लिए सोनल उसे अपना ट्रेनर बना लेती है, लेकिन मोहन का असली काम सोनल की सभी जरूरतों को पूरा करने के अलावा और कुछ नहीं है। सोनल के रूम में मोहन का जैसा भी रिश्ता हो लेकिन पब्लिक लाइफ में उसे सोनल को मैडम ही बुलाना होता है। इस कहानी के साथ फिल्म में कुछ और किरदारों की कहानियां भी है। रैना (अर्पिता चटर्जी) मसूरी से अपनी छोटी बहन अनुपमा के साथ दिल्ली शिफ्ट हुई है। अनुपमा मसूरी के एक बोर्डिंग स्कूल में पढ़ती है। स्कूल की छुट्टियां है सो अनु भी अपनी बहन के साथ दिल्ली आई हुई है। अर्पिता एक नामी रेस्ट्रॉन्ट में काम करती है और अपने फ्लैट के सामने रहने वाले एक पड़ोसी को चाहती है और उसके साथ अपनी नई दुनिया बनाना चाहती है। एक रेस्ट्रॉन्ट का मालिक भी इस फिल्म का अहम किरदार है जो गे है और उसे अपनी अलग इसी दुनिया में रहना पंसद है। डायरेक्टर ओनिर ने अंत तक अपनी स्क्रिप्ट को ईमानदारी के साथ काम किया है, सभी अहम किरदारों को उन्होनें कहानी के मुताबिक ठीक-ठाक फुटेज दी है। फिल्म दो किरदारों सोनल और मोहन के इर्द-गिर्द घूमती है। इन किरदारों में रवीना टंडन और मोहन आशीष बिष्ट ने बेहतरीन ऐक्टिंग की है। रैना के किरदार में अर्पिता चटर्जी की ऐक्टिंग बेहतरीन है। करीब दो घंटे से भी कम की इस फिल्म में कई गाने हैं जो कहानी की रफ्तार को कम करने का काम ही करते हैं। बॉक्स ऑफिस पर ऐसी लीक से हटकर बनी फिल्मों के लिए दर्शकों की एक बेहद सीमित क्लास रहती है, यही वजह है दिल्ली में चुनिंदा मल्टिप्लेक्सों पर ही इस फिल्म को एक से शो में रिलीज किया गया है। अगर आप रीऐलिटी के नाम पर कुछ अलग देखने के शौकीन हैं और ओनिर की स्टाइल और उनकी फिल्में आपको पसंद हैं तभी 'शब' देखने जाएं। मुंबइंया मसाला फिल्मों के शौकीन और एंटरटनमेंट के लिए साफ-सुथरी फिल्में देखने के शौकीन इस फिल्म से यकीनन अपसेट ही होंगे। 